b'\n_START_ARTICLE_\nTermoelektrarna \xc5\xa0o\xc5\xa1tanj blok 6\n_START_SECTION_\nCena\n_START_PARAGRAPH_\nNalo\xc5\xbeba je bila v Resoluciji o nacionalnih razvojnih projektih za obdobje 2007-2023 iz leta 2006 ocenjena na 602 milijona evrov (oz. 1 Mio/1 MW) in naj bi se v celoti financirala iz zasebnih virov. Vendar je bila nalo\xc5\xbeba \xc5\xbee pred vladno resolucijo v Investicijskem programu iz aprila 2006 ocenjena na 691 mio EUR. _NEWLINE_V Noveliranem Investicijskem Programu (NIP 1) je cena \xc5\xbee novembra 2006 narasla na 1,07 mrd EUR. Investicijska vrednost projekta je z NIP 2 (marec 2009) posko\xc4\x8dila na 1,34 mrd EUR (NIP 2, marec 2009). Cena se je z NIP 3 (oktober 2009) zni\xc5\xbeala na 1,12 mrd EUR. Leta 2010 se je ustalila na 1,1 milijarde EUR. 300 milijonov EUR HSE, 100 milijonov EUR TE\xc5\xa0, 550 milijonov EUR krediti EIB, preostali krediti (EBRD, poslovne banke) ter vlo\xc5\xbeek poslovnega partnerja/partnerjev pa 200 milijonov EUR. Trenutno se govori o 1.4 mrd EUR, pri \xc4\x8demer ni povsem jasno, zakaj cena nara\xc5\xa1\xc4\x8da.\n_START_SECTION_\n\xc4\x8ci\xc5\xa1\xc4\x8denje dimnih plinov\n_START_PARAGRAPH_\nZ izbrano pra\xc5\xa1no tehnologijo in \xc4\x8di\xc5\xa1\xc4\x8denjem dimnih plinov, ki predstavljata za uporabo premoga v velikih kurilnih napravah primerno tehnologijo BAT (Best Available Technology), se bodo skupne emisije \xc5\xbeveplovega dioksida, du\xc5\xa1ikovih oksidov, ogljikovega monoksida in prahu iz Termoelektrarne \xc5\xa0o\xc5\xa1tanj po gradnji bloka 6 bistveno zmanj\xc5\xa1ale.\n_START_SECTION_\nMo\xc4\x8di bloka 6\n_START_PARAGRAPH_\nTrenutno delujo\xc4\x8di bloki v Termoelektrarni \xc5\xa0o\xc5\xa1tanj 755 MW mo\xc4\x8di, blok 6 pa bo imel na generatorju 600 MW oziroma na pragu 545 MW mo\xc4\x8di .\n_START_SECTION_\nObstoje\xc4\x8di bloki\n_START_PARAGRAPH_\nObstoje\xc4\x8di bloki so bili grajeni v \xc4\x8dasu, ko so na podro\xc4\x8dju energetike veljale druga\xc4\x8dne okoljevarstvene omejitve in druga\xc4\x8dna ekonomska merila. Podalj\xc5\xa1anje njihovega obratovanja je tako s stali\xc5\xa1\xc4\x8da ekonomike kot vpliva na okolje nesmotrno. Novi blok bo zgrajen 60 let od prvega in 38 let od zadnjega in bo bistveno u\xc4\x8dinkovitej\xc5\xa1i. Zanj izbrana tehnologija predstavlja trenutno najbolj\xc5\xa1o razpolo\xc5\xbeljivo tehnologijo za obratovalne razmere na lokaciji Termoelektrarne \xc5\xa0o\xc5\xa1tanj in ob uporabi doma\xc4\x8dega energenta iz Premogovnika Velenje. Tehnologija BAT pomeni vi\xc5\xa1ji izkoristek in manj\xc5\xa1e onesna\xc5\xbeevanje okolja, to pa je v skladu s sodobnimi cilji energetske strategije._NEWLINE_V letu 2008 je prenehal obratovati blok 2, leta 2010 blok 1, v letu 2014 bo prenehal delovati blok 3 in v letu 2016 \xc5\xa1e blok 4. Z za\xc4\x8detkom obratovanja nadomestnega bloka 6 bo na obmo\xc4\x8dju TE\xc5\xa0 blok 5 pre\xc5\xa1el v hladno rezervo. Po letu 2027 bo deloval samo blok 6.\n_START_SECTION_\nJavne razprave o projektu TE\xc5\xa0 6\n_START_PARAGRAPH_\nOdlo\xc4\x8danje o projektu TE\xc5\xa0 6 je bilo postopno, tako da je skupna slika bila predstavljena javnosti \xc5\xa1ele v letu 2008, podrobnej\xc5\xa1i dokumenti pa \xc5\xa1ele z vlogo za kreditiranje Evropski banki za obnovo in razvoj (EBRD)._NEWLINE_Po sprejetju zakona o gradnji TE\xc5\xa0 6 sta Vili Kova\xc4\x8di\xc4\x8d in dru\xc5\xa1tvo Davkopla\xc4\x8devalci se ne damo vlo\xc5\xbeila v Dr\xc5\xbeavnem zboru zadostno \xc5\xa1tevilo podpisov za spro\xc5\xbeitev referendumskega postopka. Ministrstvo je pobudo zavrnilo zaradi ne\xc4\x8ditljivih in neto\xc4\x8dnih podatkih o nekaterih podpisnikih in Ustavno sodi\xc5\xa1\xc4\x8de je odlo\xc4\x8dilo, da je odlo\xc4\x8ditev ministrstva skladna z Ustavo RS (Sklep Ustavnega sodi\xc5\xa1\xc4\x8da RS __/12)._NEWLINE_V javnosti so mo\xc4\x8dno odmevali podatki o nara\xc5\xa1\xc4\x8danju predra\xc4\x8dunske cene projekta, od predvidenih 602 milijona \xe2\x82\xac na okoli 1,4 milijarde \xe2\x82\xac._NEWLINE_Tudi o doma\xc4\x8di elektriki ne moremo ve\xc4\x8d govoriti, saj ve\xc4\x8dino stro\xc5\xa1ka proizvodnje elektrike predstavlja uvo\xc5\xbeena oprema in gorivo za izkopavanje lignita ter obresti za tuje kredite._NEWLINE_Anahronizem je, da se je prelil denar iz obnovljivih virov (hidroelektrarne), v "neobnovljive" investicije.'